Diari Oficial de la Generalitat Valenciana


Sumari del DOGV 8140, del 03-10-2017 (2017/8594)

RESOLUCIÓ de 8 de setembre de 2017, de la Secretaria Autonòmica d'Educació i Investigació, per la qual s'aprova el Pla general d'actuació anual (PGAA) de la Inspecció d'Educació de la Comunitat Valenciana per al curs 2017-2018.
-----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8140

Data del DOGV
:   03-10-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/8594


Data del document
:   08-09-2017

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport
    * centre d'ensenyament
    * formació en el lloc de treball
    * legislació
    * inspecció escolar
    * política educativa
    * personal docent

RESOLUCIÓ de 8 de setembre de 2017, de la Secretaria Autonòmica d'Educació i Investigació, per la qual s'aprova el Pla general d'actuació anual (PGAA) de la Inspecció d'Educació de la Comunitat Valenciana per al curs 2017-2018. [2017/8594]  
La Llei orgànica 2/2006, de 3 de maig, d'Educació, assenyala en l'article 148, punt 2, que correspon a l'administració pública competent ordenar, regular i exercir la inspecció d'educació dins del respectiu àmbit territorial. De la mateixa manera, encomana a la inspecció d'educació les funcions que estan arreplegades en el títol VII, capítol II, per al desenrotllament de les quals resulta necessari establir un pla d'actuació que garantisca l'adequat compliment d'aquestes i promoga la millora de l'ensenyament.  
El Decret 80/2017, de 23 de juny, del Consell, pel qual es regula l'actuació, el funcionament i l'organització de la inspecció d'educació de la Comunitat Valenciana, en l'article 19, estableix que la inspecció d'educació desenrotllarà les seues tasques mitjançant una planificació que es concreta en plans prèviament establits que determinaran el seu funcionament.  
En aquest sentit s'inclou el pla general d'actuació anual, que serà elaborat per la Inspecció General d'Educació d'acord amb les directrius de la secretaria autonòmica amb competències en matèria d'educació.  
  
A més, s'indica explícitament que aquest pla serà aprovat per resolució de la secretaria autonòmica amb competències en matèria d'educació i que es publicarà en el Portal de Transparència de la Generalitat i en el Diari Oficial de la Generalitat Valenciana.  
En l'exercici de les seues competències, la Inspecció d'Educació haurà de supervisar, assessorar i avaluar els centres educatius, els serveis, els programes i el professorat, amb la finalitat d'impulsar la millora dels processos d'ensenyament i d'aprenentatge, l'autonomia de l'organització, el funcionament i la gestió dels centres educatius, així com els rendiments i resultats escolars.  
En la intervenció de la Inspecció d'Educació es desenvolupen de manera integrada actuacions específiques, prioritàries, habituals i incidentals.  
En la present resolució s'estableixen els objectius generals del pla d'actuació de la Inspecció d'Educació per al curs 2017-2018, el seu marc d'intervenció en els centres educatius i les actuacions a realitzar en l'esmentat període.  
Així mateix, en el marc del què disposa l'esmentat article 19 del Decret 80/2017, de 23 de juny, s'estableixen els plans territorials d'actuació de què s'han de dotar les inspeccions territorials d'educació, amb la finalitat d'adequar el contingut del pla general d'actuació anual a l'àmbit geogràfic de cada inspecció territorial i de disposar de criteris, procediments i capacitat d'ajust de les actuacions als contextos i situacions pròpies de cada territori.  
L'article 28 del mateix Decret 80/2017, de 23 de juliol, estableix que la inspecció general d'educació podrà proposar plans de formació institucional que s'integraran en els plans generals d'actuació anual de la inspecció d'educació, d'acord amb les necessitats expressades pels inspectors i les inspectores i que s'establirà un pla específic de formació per als inspectors i les inspectores que accedisquen al cos, que, necessàriament, haurà de contemplar-se dins d'un pla d'acollida que assegure la seua adequada integració en l'estructura de la inspecció territorial d'educació corresponent.  
L'article 29 de l'esmentat decret indica que la inspecció general d'educació, en elaborar el pla general d'actuació anual, establirà un sistema de seguiment i avaluació per a determinar el grau de consecució dels objectius proposats i la valoració dels resultats de les distintes activitats i que les activitats d'inspecció contemplaran indicadors per a realitzar el seguiment i l'avaluació dels resultats, que seran objecte de la corresponent negociació.  
  
En conseqüència, prèvia consulta a les direccions generals sobre actuacions relacionades amb assumptes de les seues competències respectives i a proposta de la Inspecció General d'Educació, resolc:  
1. S'aprova el pla general d'actuació anual de la Inspecció d'Educació de la Comunitat Valenciana per al curs 2017-2018, d'ara en avant PGAA, que s'inclou com a annex.  
2. A fi d'homogeneïtzar, registrar la informació i traslladar als òrgans directius els resultats de les actuacions que consten en el PGAA, es continuarà amb la implantació progressiva de l'aplicació INSEDU, d'acord amb el que estableix la Resolució de 15 de gener de 2016, de la Secretaria Autonòmica d'Educació i Investigació, sobre la implantació de l'aplicació informàtica INSEDU, amb l'objecte d'homogeneïtzar, registrar i aclarir les actuacions de la Inspecció d'Educació.  
  
En aquest sentit, totes les persones que exercisquen la funció d'inspector o d'inspectora d'educació disposaran d'un mes, des de la firma de la presenta disposició, per a obtindre el «Certificat Qualificat de Ciutadà en Suport Programari» de l'Agència de Tecnologia i Certificació Electrònica.  
Aquesta actuació es considera imprescindible i ineludible ja que es constitueix com un requeriment necessari per a la consolidació de l'administració electrònica exigida per l'actual ordenament jurídic.  
  
3. La Inspecció General d'Educació adscrita a la Secretaria Autonòmica d'Educació i Investigació adoptarà quantes mesures es precisen per a assegurar el compliment del PGAA de la Inspecció d'Educació.  
  
4. Aquest pla general d'actuació anual podrà ser objecte de revisió i modificació com a conseqüència de possibles canvis normatius que afecten l'actuació de la Inspecció d'Educació.  
5. Aquesta resolució es publicarà en el Portal de Transparència de la Generalitat i en el Diari Oficial de la Generalitat Valenciana.  
  
València, 8 de setembre de 2017.- El secretari autonòmic d'Educació i Investigació: Miguel Soler Gracia.  
  
  
ANNEX  
Pla general d'actuació anual (PGAA)   
de la Inspecció d'Educació de la Comunitat Valenciana  
per al curs 2017-2018.  
  
Índex:  
1. Objectius generals del pla.  
2. Actuacions de la Inspecció d'Educació.  
2.1. Actuacions prioritàries.  
2.2. Actuacions específiques per a la millora de la pròpia Inspecció.  
2.3. Actuacions habituals.  
2.4. Actuacions incidentals.  
3. Plans territorials d'actuació (PTA).  
4. Memòria anual de les inspeccions territorials d'Educació.  
5. Formació i actualització de la Inspecció d'Educació.  
6. Memòria anual de la Inspecció d'Educació de la Comunitat Valenciana.  
  
  
Desenrotllament del pla:  
  
1. Objectius generals del pla  
S'estableixen els següents objectius generals per al curs 2017-2018:  
  
1.1. Coordinar la intervenció de la inspecció d'educació en els centres educatius i contribuir a la millora mitjançant la visita a les aules i les corresponents reunions amb els equips directius i amb els òrgans col·legiats de govern i de coordinació docent.  
1.2. Consolidar la planificació de les actuacions de la inspecció en els centres ajustant-la als distints contextos a partir dels objectius marcats pels òrgans directius de la conselleria amb competències en matèria d'educació.  
1.3. Millorar l'assessorament, l'avaluació i la supervisió dels centres assignats als inspectors, en funció de les actuacions previstes.  
  
1.4. Impulsar la capacitat de coordinació dels equips de circumscripció i d'àrees específiques, per a supervisar, avaluar i assessorar els centres escolars, programes i serveis.  
1.5. Planificar el desenrotllament i l'avaluació de les distintes actuacions que s'estableixen en la present resolució.  
1.6. Potenciar la qualitat de les visites d'inspecció als centres i serveis, com a instrument bàsic de l'acció inspectora, que pretén la supervisió, l'avaluació i l'assessorament dels processos i dels resultats que desenrotllen els centres educatius, així com de la seua organització i funcionament.  
1.7. Optimitzar l'organització, funcionament i administració interna de la inspecció d'educació per al desenrotllament contextualitzat del pla general d'actuació anual, d'acord amb els recursos disponibles i de l'ús de tecnologies de la informació i la comunicació.  
  
2. Actuacions de la Inspecció d'Educació durant el curs escolar 2017-2018  
En el present pla general d'actuació anual s'ha evitat incloure actuacions de comprovació de dades que es troben a disposició dels òrgans competents d'aquesta conselleria, per estar inclosos en ITACA o en qualsevol altra plataforma corporativa.  
No obstant això, tant a requeriment de qualsevol òrgan directiu, com en aquells casos en què des de les inspeccions territorials es considere oportú, bé per necessitats derivades del coneixement de la zona d'intervenció, o bé per les característiques dels centres docents, s'elaboraran els informes i les propostes que es consideren adequades i que seran traslladades als corresponents òrgans directius.  
  
Amb la finalitat de determinar més clarament les actuacions que formen part de la intervenció de la Inspecció d'Educació per al curs 2017-2018, una vegada definit el pla general d'actuació anual (PGAA), les inspeccions territorials d'Educació hauran d'incloure en els seus plans territorials d'actuació (PTA) les actuacions que a continuació s'indiquen:  
  
2.1. Actuacions prioritàries  
Tenen per objecte fixar l'atenció en aspectes bàsics de l'ensenyament i es defineixen en relació amb els objectius prioritaris establits per la Conselleria d'Educació, Investigació, Cultura i Esport per a aquest període.  
Es planificaran i coordinaran per la Inspecció General d'Educació, amb objectius, procediments, orientacions, instruments i indicadors per al seu desenrotllament.  
Aquestes actuacions donaran lloc als informes corresponents elaborats per les inspeccions territorials d'Educació, que seran la base per a l'elaboració del dictamen final de la Inspecció General d'Educació.  
  
Per a aquest període, les actuacions prioritàries són:  
2.1.1. Supervisar i avaluar el desenrotllament dels plans d'actuació per a la millora (PAM) en els centres que impartisquen els ensenyaments d'Educació Primària i Educació Secundària Obligatòria.  
2.1.2. Supervisar la coordinació entre els col·legis d'Educació Infantil i Primària i els instituts d'Educació Secundària a què es troben adscrits.  
2.1.3. Supervisar l'atribució docent, i l'horari lectiu assignat al professorat dels centres privats concertats.  
2.1.4. Supervisar la gestió econòmica dels centres docents dependents de la Generalitat Valenciana.  
Per al desenrotllament de tals actuacions i per a facilitar i orientar la planificació en les inspeccions territorials d'Educació, s'elaboraran per part de la Inspecció General d'Educació les corresponents instruccions, establint la temporalització, protocols i informes, així com l'aplicació informàtica necessària per al registre de les dades que genere cada visita.  
2.2. Actuacions específiques per a la millora de la pròpia Inspecció.  
Aquestes actuacions tenen per objecte la millora dels processos que desenrotlla la Inspecció d'Educació en l'exercici de les seues funcions. La seua planificació, coordinació i posada en marxa correspon a la Inspecció General d'Educació en coordinació amb les inspeccions territorials.  
Entre elles cal destacar per al curs 2017-2018 les següents:  
a) Desenrotllar mitjançant una orde el contingut del Decret 80/2017, de 23 de juny.  
b) Continuar amb el trànsit a l'administració electrònica en el tractament d'informes d'inspecció, al mateix ritme d'adaptació dels nous expedients administratius electrònics que es determinen per la conselleria competent en matèria d'educació.  
c) Aprofundir en la utilització de les noves tecnologies tant en la relació amb els centres educatius com en les tasques de la Inspecció d'Educació, en coordinació amb les diferents direccions generals de la Conselleria d'Educació, Investigació, Cultura i Esport.  
d) Desenrotllar programes d'actualització, formació i perfeccionament de la Inspecció d'Educació en les diferents inspeccions territorials.  
  
e) Millorar els processos de col·laboració amb els diferents departaments de la Conselleria d'Educació, Investigació, Cultura i Esport, de manera que es garantisca la coordinació i la informació.  
f) Planificar la formació i establir la tutoria dels inspectors i les inspectores d'educació de nova incorporació.  
g) Coordinar actuacions conjuntes de les tres inspeccions territorials a fi d'unificar criteris i indicadors d'avaluació.  
  
2.3. Actuacions habituals  
Són aquelles que ha de realitzar la Inspecció d'Educació amb caràcter anual o periòdic. Són actuacions inherents al sistema educatiu i que la Inspecció d'Educació ha de dur a terme invariablement tots els anys.  
  
Vénen derivades de les funcions i de les atribucions que, per a les persones que exerceixen la inspecció d'educació, s'estableixen en els articles 3 i 4 del Decret 80/2017, de 23 de juny.  
La seua planificació, així com la determinació dels procediments i dels instruments per a desenvolupar-les, serà establida per la Inspecció General d'Educació o per les inspeccions territorials d'Educació, tenint en compte el que disposen els distints òrgans directius de la Conselleria d'Educació, Investigació, Cultura i Esport.  
  
En aquest sentit, la Inspecció General d'Educació, mitjançant una instrucció de servei, determinarà aquestes actuacions habituals i la seua distribució temporal prevista a partir de la publicació en el Diari Oficial de la Generalitat Valenciana de la present resolució.  
A més, la Inspecció d'Educació intervindrà en els centres educatius per a assessorar, impulsar, avaluar i supervisar aquelles dimensions bàsiques dels centres que contribuïsquen a la millora del seu funcionament.  
  
Per al desenrotllament d'aquestes actuacions habituals i en el marc del què estableix l'apartat 7 de l'article 20 de l'esmentat Decret 80/2017, de 23 de juny, els inspectors i les inspectores d'educació hauran de realitzar un pla específic d'intervenció en la zona que tinguen assignada, que partisca de la detecció de les necessitats i de la valoració del funcionament dels centres, serveis i programes que li corresponguen. Les comissions territorials de la inspecció d'educació realitzaran les orientacions per a la seua elaboració i els inspectors caps territorials procediran a la seua autorització. El pla específic d'intervenció en la zona haurà de realitzar-se en el termini d'un mes a partir de l'aprovació del corresponent pla territorial d'actuació.  
2.4. Actuacions incidentals  
La Inspecció d'Educació intervé en multitud de situacions i tasques, de caràcter incidental i de difícil previsió que es caracteritzen per la seua urgència i immediatesa, i que poden requerir emissió d'informes o actuacions puntuals de supervisió de determinats aspectes del funcionament dels centres docents, així com col·laboracions o suports a les gestions de les direccions territorials competents en matèria d'educació i d'altres òrgans de l'administració.  
S'inclouen en aquest apartat les actuacions que responen a la participació en comissions determinades per normativa específica (comissions de valoració i seguiment de diverses autoritzacions, subvencions, premis, concursos, oposicions, proves i programes...) i les que es corresponen amb la instrucció d'expedients disciplinaris a funcionaris docents i no docents destinats en centres docents.  
Totes les actuacions anteriors, excepte la instrucció d'expedients disciplinaris, hauran de ser posades en coneixement de la Inspecció General d'Educació que, si és el cas, establirà les directrius per a la seua realització a través de les inspeccions territorials d'Educació.  
En relació amb les actuacions derivades de la participació d'inspectors i d'inspectores d'educació en comissions determinades per normativa específica o en reunions convocades pels distints òrgans directius de la Conselleria d'Educació, Investigació, Cultura i Esport, els inspectors i les inspectores hauran d'incloure en el seu pla setmanal, i en la part corresponent a la visita generada, un resum de la sessió celebrada que incloga, almenys, informació sobre l'òrgan convocant, aspectes tractats i repercussions que es deriven per al treball de la inspecció d'educació, per al seu coneixement per part, tant de la Inspecció General d'Educació com de la Inspecció Territorial corresponent.  
  
  
3. Plans territorials d'actuació (PTA)  
Cada Inspecció Territorial ha d'elaborar un pla territorial d'actuació de la inspecció. Aquest pla haurà de ser elaborat durant el mes de setembre, adequar-se al contingut d'aquest PGAA i ser aprovat per la persona titular de la corresponent Direcció Territorial d'Educació, Investigació, Cultura i Esport.  
Una vegada aprovat serà remés a la Inspecció General d'Educació.  
  
El pla territorial d'actuació (PTA) s'ajustarà a l'esquema següent:  
  
- Objectius.  
- Organització territorial.  
- Calendari de reunions de coordinació interna.  
- Desenrotllament de les actuacions i la seua distribució temporal.  
- Procediment de seguiment i d'avaluació del pla territorial d'actuació.  
- Actuacions de formació i perfeccionament de la Inspecció d'Educació.  
En aquest sentit, els aspectes indicats a continuació s'arreplegaran directament en l'aplicació informàtica INSEDU:  
- Assignació d'inspectors i inspectores a les distintes circumscripcions, àrees específiques i agrupacions per equips de treball.  
- Centres programes i serveis assignats a cada inspector/a (zona d'intervenció).  
- Assignació de tasques i temes específics als distints inspectors i inspectores.  
- Assignació de dies de guàrdia i atenció al públic per inspectors i inspectores i per circumscripcions.  
4. Memòria anual de la Inspecció Territorial d'Educació  
D'acord amb el què estableix l'article 30 del Decret 80/2017, de 23 de juny, i a fi de valorar els resultats de l'execució de les funcions encomanades a la inspecció d'educació, preferentment en les relacionades amb les actuacions prioritàries i específiques incloses en el pla general d'actuació anual de cada curs acadèmic, cada inspecció territorial elaborarà una memòria que elevarà a la inspecció general d'educació i que contindrà, almenys, les propostes de millora que s'hauran d'introduir en el pla territorial i en el pla general d'actuació anual del curs següent.  
  
La memòria anual de la Inspecció Territorial d'Educació, és un instrument que pretén donar compte als òrgans competents del treball realitzat per la inspecció i elevar informació rellevant sobre el funcionament dels centres escolars incloent propostes d'actuació i millora.  
  
La memòria anual de la Inspecció Territorial valorarà els elements fonamentals del pla territorial d'actuació, el funcionament de les estructures organitzatives de la Inspecció Territorial i la valoració general dels plans específics d'intervenció en la zona dels inspectors i les inspectores.  
La memòria anual es remetrà a la Inspecció General d'Educació durant la primera quinzena del mes de juliol de 2018.  
El contingut de la memòria inclourà almenys els apartats següents:  
  
4.1. Consell general, consell territorial i comissió territorial de la Inspecció d'Educació.  
Funcionament, acords aconseguits i valoració general del treball desenrotllat per cada òrgan col·legiat, indicant, si és el cas, reunions celebrades, components, objectius plantejats (aconseguits i no aconseguits), dificultats i propostes de millora.  
4.2. Circumscripcions, àrees específiques, agrupacions per equips de treball i plans específics d'intervenció en les zones.  
Nombre de reunions, temes tractats, acords aconseguits, valoració, dificultats trobades, seguiment de les propostes formulades pels inspectors i les inspectores d'educació i propostes de millora.  
4.3. Avaluació global del mateix pla territorial d'actuació i propostes de millora.  
  
5. Formació i actualització de la Inspecció d'Educació 2017-2018.  
  
El perfeccionament professional i l'actualització en l'exercici de les seues funcions de la Inspecció d'Educació resulten imprescindibles per a aconseguir un acceptable grau d'eficàcia en el desenrotllament de les actuacions reflectides en el present pla general d'actuació anual. Per això es fa necessari elaborar, per part de les inspeccions territorials d'Educació, un pla de formació i actualització de la Inspecció d'Educació per al curs 2017-2018, centrat preferentment en les temàtiques relacionades amb les actuacions específiques i prioritàries.  
Les dites activitats tindran com a objectius:  
- Actualitzar els coneixements i competències que permeten als inspectors i les inspectores el desenrotllament de les funcions que tenen encomanades per la normativa vigent.  
- Contribuir a l'adequada aplicació i desenrotllament de les actuacions previstes en aquest pla.  
- Adquirir, actualitzar i completar les competències necessàries per a l'ús adequat de les distintes aplicacions informàtiques de què disposa la Conselleria d'Educació, Investigació, Cultura i Esport per a la correcta gestió de la informació i la comunicació (INSEDU, ITACA, SAÓ, GAUSS, REGPER, XACEN...).  
La Inspecció General dictarà unes instruccions prèvies a l'elaboració per part de les inspeccions territorials d'Educació del pla de formació i actualització de la Inspecció d'Educació per al curs 2017-2018.  
  
  
6. Memòria anual de la Inspecció d'Educació de la Comunitat Valenciana  
La Inspecció General d'Educació, amb la col·laboració i participació de les inspeccions territorials, elaborarà una memòria anual, en la qual s'expressarà la valoració global del treball realitzat per la Inspecció d'Educació de la Comunitat Valenciana en compliment del pla general d'actuació anual.  
Des de les inspeccions territorials d'Educació podran formular-se propostes de millora per a la seua inclusió, si és procedent, en el pròxim pla general d'actuació anual.  
Per a canalitzar aquestes aportacions, la Inspecció General d'Educació desenrotllarà un procediment específic que permeta obtindre informació sobre els aspectes següents:  
- Valoració del grau de consecució dels objectius del PGAA i proposta de nous objectius o de reelaboració dels anteriors per al següent PGAA.  
- Valoració del grau de realització de les actuacions prioritàries del PGAA i proposta d'actuacions prioritàries per al següent PGAA.  
  
- Valoració del grau de realització de les actuacions específiques per a la millora de la pròpia inspecció incloses en el PGAA i proposta d'actuacions específiques a incloure en el següent PGAA.  
- Valoració del grau de realització de les actuacions habituals derivades del PGAA, indicant aquelles que es consideren que no són concordes amb el treball de la inspecció d'educació.  
- Relació i valoració de les actuacions incidentals realitzades no previstes inicialment, indicant aquelles que es consideren que no són concordes amb el treball de la inspecció d'educació.